P. Hrušovský, podpredseda NR SR: (2002-05-29):
Predtým ako otvorím rozpravu o tomto bode programu, dovoľte, aby som na balkóne rokovacej sály Národnej rady Slovenskej republiky privítal pána predsedu Parlamentného zhromaždenia Organizácie pre bezpečnosť a spoluprácu v Európe pána Adriana Severina. Buďte srdečne vítaný. (Potlesk.) Páni poslanci, otváram rozpravu. Pýtam sa, či sa chce do rozpravy prihlásiť niekto z prítomných pánov poslancov ústne, keďže som nedostal žiadnu písomnú prihlášku k prerokúvanému bodu programu. Konštatujem, že nikto. Preto vyhlasujem rozpravu o tomto bode programu za skončenú. Prerušujem rokovanie o tomto vládnom návrhu zákona. Ďakujem pánovi ministrovi, ďakujem pánovi spoločnému spravodajcovi. Pristúpime k rokovaniu o ďalšom bode programu, ktorým je vládny návrh zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov . Návrh zákona ste dostali pred prvým čítaním ako tlač 1588, spoločnú správu výborov máte ako tlač 1588a. Prosím, aby z poverenia vlády Slovenskej republiky predmetný návrh zákona uviedol a odôvodnil pán minister hospodárstva Ľubomír Harach. Pán minister, máte slovo. Ľ. Harach, minister hospodárstva SR: Ďakujem pekne. Vážený pán podpredseda, panie poslankyne, páni poslanci, doterajšia právna úprava otázok hospodárskej mobilizácie bola len okrajovo riešená v zákone č. 40/1961 Zb. v znení neskorších predpisov a výnosom Ministerstva hospodárstva Slovenskej republiky č. 2/1993 so zameraním na koordináciu hospodárskej mobilizácie a bola zameraná takmer výhradne na brannú pohotovosť štátu, a teda nezodpovedá súčasným právnym, ekonomickým, spoločenským a politickým pomerom Slovenskej republiky. Táto úprava nevytvárala ani podmienky pre kompatibilnú zahraničnú bezpečnostnú politiku štátu. Ústavný zákon o bezpečnosti štátu v čase vojny, vojnového stavu, výnimočného stavu a núdzového stavu vytvára priestor na uplatňovanie ustanovení zákona o hospodárskej mobilizácii, a to najmä tých, ktoré majú obmedzujúci charakter v oblasti ústavne chránených vlastníckych práv alebo nútených služieb pre potreby inštitútov vecného plnenia a pracovnej povinnosti. Prijatím zákona o hospodárskej mobilizácii sa v súlade s čl. 18 ods. 2 písm. c) a s čl. 20 ods. 4 Ústavy Slovenskej republiky zákonne upraví nútené obmedzenie vlastníckeho práva, nútené služby a konanie, definujú sa nástroje štátu umožňujúce eliminovať negatívny dopad dôsledkov núdzového stavu, výnimočného stavu, vojnového stavu alebo vojny. Návrh zákona upravuje najmä povinnosti štátnych orgánov a ostatných právnických a fyzických osôb a práva a povinnosti fyzických osôb v období prípravy a počas vykonávania opatrení hospodárskej mobilizácie. Realizáciou ustanovení predmetného zákona nebudú v roku 2002 a v nasledujúcich rokoch zvýšené nároky na štátny rozpočet ani na pracovné sily a organizačné zabezpečenie. Na rokovaní vo výboroch, ktorým bol návrh zákona pridelený, sa nevyskytli pripomienky brániace ďalšiemu prerokovaniu v druhom čítaní. Pripomienky a odporúčania uvedené pod bodmi 1 až 5 spoločnej správy akceptujem a odporúčam Národnej rade tieto pripomienky schváliť. Odporúčam a žiadam vás o posunutie návrhu zákona do tretieho čítania. Ďakujem.